2022.10.5.
HU
Az Európai Unió Hivatalos Lapja
L 258/119
Környezetvédelem és fenntarthatóság
65.
üdvözli, hogy az EGSZB és az RB ingatlanstratégiájának a fenntarthatóságra, a környezetvédelemre és az akadálymentességre vonatkozó normák, többek között az uniós környezetvédelmi vezetési és hitelesítési rendszer (EMAS) normái is szerves részét képezik; megjegyzi, hogy környezetközpontú irányítási rendszerük kialakítása óta az EGSZB és az RB különböző lépéseket tett épületeik energiateljesítményének javítása és szénlábnyomuk csökkentése érdekében; üdvözli, hogy az EGSZB létrehozta a zöld megállapodással foglalkozó munkacsoportot, és tudomása van arról, hogy tanulmány készül az EGSZB és az RB 2030-ig elérendő karbonsemlegességéről; üdvözli, hogy az EGSZB részt vesz az üvegházhatást okozó gázok kibocsátásának parlamenti kompenzációs rendszerében, és hogy az EGSZB külön költségvetési sorral rendelkezik a megfelelő előirányzatok biztosítására; üdvözli, hogy az EGSZB által felhasznált villamos energiát kizárólag fenntartható energiaforrásokból származó zöld energiából fedezik; ösztönzi továbbá az EGSZB-t, hogy a szén-dioxid-hatékonyság növelése érdekében minden épületre szereljen napelemeket;
66.
megállapítja, hogy számos konkrét intézkedés történt a papírfelhasználás csökkentése érdekében, és sürgeti az EGSZB-t, hogy fogadjon el megfelelő papírmentességi politikát; üdvözli, hogy az egy főre jutó naponta felhasznált papírmennyiség 2020-ban 2019-hez képest 52 %-kal, 2015-höz képest pedig 81 %-kal csökkent;
67.
üdvözli az EGSZB által a fenntartható utazási módok előmozdítása érdekében bevezetett konkrét intézkedéseket, például a szolgálati kerékpárok használatát, a kerékpáros-infrastruktúra kialakítását, valamint egy utalványrendszer létrehozását kivételes körülmények esetén a parkolókba való bejutáshoz; megállapítja, hogy a mobilitási politika pénzügyi hozzájárulást is tartalmaz a kerékpárosok és a tömegközlekedési bérletet vásárló személyzeti tagok számára, a mindkét hozzájárulásban részesülő személyzeti tagok pedig lemondanak parkolóhasználati jogukról;
68.
tudomásul veszi az EGSZB azon kötelezettségvállalását, hogy megvalósítja az ENSZ 17 fenntartható fejlődési célját, és tevékenységét e célokkal és a vonatkozó uniós stratégiákkal összhangban végzi; kiemeli, hogy az EGSZB- belül működik a fenntartható fejlődés megfigyelőközpontja, amelynek célja a fenntarthatóság Unión belüli előmozdítása;
69.
gratulál az EGSZB-nek, amiért a Bizottsággal közösen irányítja a körforgásos gazdaság érdekelt feleinek európai platformját;
Kommunikáció és többnyelvűség
70.
megjegyzi, hogy 2019 októberében az Elnökség elfogadta az EGSZB új logóját, amely az uniós intézmények logóit tükrözi; úgy véli, hogy ez a változás hozzá fog járulni az uniós intézmények, szervek, hivatalok és ügynökségek láthatóságához, valamint ahhoz, hogy a polgárok körében egységes kép alakuljon ki róluk;
71.
üdvözli, hogy az EGSZB a kommunikációs stratégiája tekintetében a Covid19-világjárványhoz sikeresen alkalmazkodva számos jelentős online eseményt és akciót szervezett a tájékoztatás, valamint az érdekelt felekkel és a polgárokkal való kapcsolattartás megkönnyítése céljából; kiemeli, hogy az EGSZB az éves civil társadalmi díja helyett 2020 júliusában „A civil társadalom a Covid19 ellen” címmel egyszeri díjat hirdetett a magánszemélyek, a civil társadalmi szervezetek és a magánvállalkozások által a Covid19-válság és következményei kezelése érdekében tett nonprofit kezdeményezések elismerése céljából;
72.
hangsúlyozza, hogy az EGSZB véleményeivel és tájékoztató jelentéseivel kapcsolatos valamennyi munka az összes hivatalos nyelven rendelkezésre áll, és hogy az EGSZB honlapja megfelel a közigazgatási szervekre vonatkozó európai akadálymentesítési szabványoknak;
73.
üdvözli, hogy az EGSZB részt vesz az Európa jövőjéről szóló konferencián, és segíti e demokratikus kezdeményezést abban, hogy jobban elérje a szervezett civil társadalmat; ösztönzi továbbá az EGSZB-t, hogy segítse tagjait abban, hogy részt vegyenek a polgárokkal és a civil társadalommal az európai kérdésekről folytatott helyi párbeszédekben;